Eurodeputata Tatjana Zdanoka, anchetată penal pentru cooperare cu serviciile secrete ruse
Autorităţile letone au lansat o anchetă penală împotriva Tatjanei Zdanoka, membră a Parlamentului European, pentru posibilă cooperare cu serviciile secrete ruse, a anunţat sâmbătă agenţia de presă Leta, citată de DPA.
Procedurile penale ar fi fost deschise în 22 februarie. Autorităţile de la Riga nu au furnizat alte detalii despre investigaţiile în desfăşurare.
Tatjana Zdanoka este membră a Parlamentului European încă din 2004 şi nu face parte din niciun grup politic.
Parlamentul European efectuează separat o anchetă referitoare la acuzaţiile contra eurodeputatei letone.
Aceasta ar fi fost angajată de serviciile secrete ruse să promoveze opinii pro-Kremlin în statele baltice.
În acest scop, Zdanoka ar fi fost îndrumată de doi agenţi, cel puţin în perioada 2004-2017, potrivit unor mesaje pe e-mail ce conţineau o corespondenţă în acest sens.